Maatietopalvelu

Kyselyvastaus

**Asiakirjan tunnus:** KT1163

**Päivämäärä** 7.10.2025

**Julkisuus:** Julkinen

**Afganistan / ISKP:n toiminta Afganistanissa, oikeudenloukkaukset shiiahazaroita vastaan, päivitys 2024­–2025**

**Afghanistan / Operational capabilities of ISKP in Afghanistan, infringements against Shia Hazaras, update 2024–2025**

Kysymykset

1. Missä Afganistanin maakunnissa ISKP:lla on tällä hetkellä toimintakykyä?  
2. Onko hazaroihin ja/tai shiiamuslimeihin kohdistunut oikeudenloukkauksia suuremmissa kaupungeissa ISKP:n toteuttamina vuoden 2024 jälkeen?  
3. Onko Talibanin raportoitu kohdistaneen järjestelmällisiä oikeudenloukkauksia hazaroita vastaan vuoden 2024 jälkeen?

Questions

1. In which provinces of Afghanistan does ISKP currently have operational capabilities?  
2. Have there been any infringements against Hazaras and/or Shia Muslims in larger cities of Afghanistan carried out by ISKP since 2024?  
3. Has the Taliban been reported to have committed systematic infringements against Hazaras since 2024?

# Missä Afganistanin maakunnissa ISKP:lla on tällä hetkellä toimintakykyä?

*Tämä osio päivittää maatietopalvelun kyselyvastausta ”*[*Afganistan / ISIS-järjestön Afganistanin haaran (ISKP) toiminta*](https://maatieto.migri.fi/base/2724d19a-5460-485d-bff8-6cd8f75f86d5/countryDocument/aaf66250-bdc3-4611-84a4-8616c7d9224e)*” (23.1.2023).*

Kansainvälisen ISIS-terroristijärjestön Afganistanin-haara *Islamic State – Khorasan Province* (ISKP, dariksi *Da'esh Velayat-e Khorasan*, arabiaksi *ad-Dawla al-Islamiyyah – Wilayat Khorasan*) on eri arvioiden mukaan muodostunut merkittävimmäksi terroriuhkaa aiheuttavaksi toimijaksi kansainväliselle turvallisuudelle. Se on Afganistanin lisäksi merkittävin jihadistinen toimija Keski- ja Etelä-Aasian alueilla ja muulla maailmassa.[[1]](#footnote-1) International Crisis Groupin arvion mukaan ISKP:n pääasiallinen fokus on nykyisellään Afganistanin ulkopuolella.[[2]](#footnote-2) YK:n heinäkuussa 2025 julkaiseman arvion mukaan ISKP pystyy värväämään taistelijoita sekä Afganistanista että Keski-Aasiasta, ja arvioidaan, että on mahdollista, että joitain syyrialaisia ISIS-taistelijoita on siirtynyt Afganistaniin. YK:n arvion mukaan ISKP:llä olisi tällä hetkellä noin 2000 taistelijaa, jotka ovat pääosin kotoisin Keski-Aasian maista mutta sen johto on pääosin pashtutaustaisia afganistanilaisia. Pääosa taistelijoista on sijoittunut Pohjois- ja Koillis-Afganistaniin ja lisäksi se yrittää laajentaa toimintaansa Afganistanin naapurimaihin ja muualle maailmaan. [[3]](#footnote-3) Vuoden 2025 helmikuussa YK raportoi ISKP:n tukijoiden määrän lisääntyneen erityisesti Badakhshanin ja Kunduzin maakunnissa.[[4]](#footnote-4)

Alun perin ISKP oli vain löyhästi yhteydessä ISISin päähaaraan Irakissa ja Syyriassa.[[5]](#footnote-5) Järjestön menetettyä ”kalifaattinsa” näissä maissa, ISIS on ottanut alueellisten haarojen komentajat mukaan johtoonsa, mikä on hämärtänyt päähaaran ja niin kutsuttujen maakuntien eroa. ISKP on yksi maakunnista, joka toimii käytännössä Afganistanissa sijaitsevan al-Siddiq-toimiston valvonnassa. ISISin keskusjohdon päätehtävänä on nyt alueellisten toimistojen hallinnointi ja ohjeiden antaminen paikallisten ”islamilaisten valtioiden” perustamisesta. ISISin komentajat matkustavat myös Afganistanin antamaan ohjeita, tarjoamaan sotilaallista neuvontaa ja varmistamaan, että paikalliset joukot noudattavat ryhmän yleistä strategiaa. Myös mediatuotanto on keskitetty keskushallinnon alle.[[6]](#footnote-6)


ISKP:llä ei ole ollut laajamittaista avointa läsnäoloa millään Afganistanin alueella vuoden 2019 lopun jälkeen. Alun perin ISKP:n levittämä propaganda ja värväysyritykset keskittyivät sen toiminnan ydinalueelle Nangarharin maakuntaan, mutta jo Afganistanin aiemman hallinnon aikana tapahtuneiden vastatoimien aiheuttaman hajaannuksen vaikutuksesta tällainen toiminta ei ole enää keskittynyt millekään tietylle alueelle. Toisaalta tämän vuoksi ISKP on joutunut muokkaamaan toimintansa paikallisesta läsnäolosta tietyillä alueilla väkivaltaisiin iskuihin eri puolilla Afganistania. Jo vuoden 2020 lopulla raportoitiin, että ainoat yhteisöt itäisessä Afganistanissa, joilla on suoria yhteyksiä ISKP-järjestöön ovat sellaisia, joilla on suoria perhesiteitä järjestön taistelijoihin. Nykyisellään pääosa propaganda- ja värväystoiminnasta tapahtuu internetissä, ihmisten henkilökohtaisen lähestymisen sijaan.[[7]](#footnote-7) ISKP hyödyntää enenevissä määrin digitaalista teknologiaa, kuten tekoälytyökaluja ja sosiaalista mediaa, propagandan levittämisessä ja taistelijoiden värväämisessä. Useiden Afganistanissa toteutettujen iskujen yhteydessä on havaittu tekoälyllä laadittua propagandamateriaalia eri kielillä.[[8]](#footnote-8) ISKP on myös hyödyntänyt muiden etnisten ryhmien Talibaniin kohdistamaa tyytymättömyyttä ja pyrkinyt värväämään näihin ryhmiin kuuluvia henkilöitä, erityisesti tadzikkeja, riveihinsä. [[9]](#footnote-9)

Talibanin valtaannousun aiheuttaman tilapäisen valtatyhjiön seurauksena ISKP pystyi nopeasti lisäämään iskujaan Afganistanissa, kun satoja aiemman hallinnon vangitsemia ISKP-taistelijoita vapautui vankiloista. Vuonna 2022 Taliban aloitti vuoden 2023 alkuun kestäneen laajamittaisen ISKP:n vastaisen operaation, jonka seurauksena suuri määrä ISKP:n taistelijoita ja tukijoiksi epäiltyjä sai surmansa.[[10]](#footnote-10) Tämän jälkeen Talibanin ISKP:tä vastaan tekemät operaatiot muuttuivat tarkemmiksi ja liike on pystynyt surmaamaan useita keskeisiä ISKP-komentajia.[[11]](#footnote-11)

Vaikka Taliban on iskenyt ISKP:tä vastaan voimalla ja tämä on vähentänyt järjestön toimintakykyä, sen arvioidaan pystyvän toimimaan Afganistanissa edelleen suhteellisen vapaasti ja aiheuttamaan merkittävää vahinkoa.[[12]](#footnote-12) Sen toimintakyvyn taustalla arvioidaan olevan järjestön desentralisoitu ja mukautuva rakenne[[13]](#footnote-13), ja joidenkin etnisten ryhmien keskuudessa esiintyvä tyytymättömyys Talibaniin, joka ilmenee tukena ISKP:lle[[14]](#footnote-14). ISKP:n iskujen määrä on kuitenkin vähentynyt välittömästi Talibanin valtaannousua seuranneesta ajasta.[[15]](#footnote-15)


YK:n esittämän arvion mukaan ISKP vähensi vuonna 2024 tietoisesti suuren mittaluokan iskuja Afganistanissa, jotta se loisi Talibanille valheellisen kuvan sen onnistumisesta turvallisuuden takaajana. ISKP on kuitenkin pystynyt jopa soluttautumaan Talibanin joukkoihin. Esimerkkinä tällaisesta on joulukuussa 2024 tapahtunut Talibanin pakolaisuusministeriin kohdistunut itsemurhaisku, mikä on ollut ISKP:n Talibaniin kohdistuneista iskuista korkeaprofiilisin. Myös toukokuussa 2024 Bamiyanin maakunnassa tapahtuneessa ISKP:n iskussa epäillään olleen taustalla Talibanin paikallinen, tadzikkitaustainen tiedustelujohtaja.[[16]](#footnote-16) Myös yhdysvaltalaisen Center for Justice and Accountability -järjestön julkaiseman raportin mukaan Talibanin ISKP:n vastaisten operaatioiden käynnistymisen jälkeen järjestö on siirtynyt toimintamalliin, jolle on ominaista epäsäännölliset mutta vaikutuksiltaan suuret iskut, jotka ovat samalla valikoivampia ja tarkemmin suunniteltuja. Tämän seurauksena iskut ovat kohdistuneet sotilaallisten kohteiden sijaan enemmän poliittisiin kohteisiin ja siviileihin. Vuodesta 2024 lähtien ISKP:n toimintalinjana Afganistanissa on ollut pyrkiä heikentämään Talibanin asettaman hallinnon legitiimiyttä ja vaikutusvaltaa, mutta entistä valikoivammalla ja järjestölle itselleen vähemmän riskialttiilla tavalla. Vähentämällä iskujensa tiheyttä ISKP on hyötynyt merkittävästi parantuneesta operatiivisesta turvallisuudesta ja kestävyydestä, mikä tarkoittaa, että sen solut voivat saavuttaa suuria psykologisia ja strategisia vaikutuksia suhteellisen vähäisillä resursseilla.[[17]](#footnote-17) YK:n arvion mukaan ISKP:n iskujen pääasiallisia kohteita Afganistanissa ovat edelleen shiiayhteisö, Talibanin asettama hallinto ja ulkomaalaiset.[[18]](#footnote-18)

Toisaalta International Crisis Groupin arvion mukaan ISKP on vähitellen siirtänyt enemmistön sen operationaalisesta toiminnasta Afganistanin ulkopuolelle. Sen arvion mukaan enemmistö taistelijoista on afganistanilaisia, mutta komentajia on yhä enemmän Keski-Aasiasta ja muista maista ja tämän seurauksena myös näistä maista kotoisin olevien taistelijoiden määrä on lisääntynyt. Keskiaasialaiset komentajat toimivat autonomisesti ISKP:n tai ISISin johtajien käskyistä huolimatta ja ovat alkaneet toteuttaa iskuja ulkomailla, etenkin Iranissa ja Venäjällä.[[19]](#footnote-19) Myös YK:n arvion mukaan ISKP on jatkanut voimavarojensa vahvistamista uhatakseen Keski-Aasian maita Pohjois-Afganistanista käsin, mikä on mahdollistanut terrori-iskujen toteuttamisen Afganistanin lisäksi Iranissa ja Venäjällä.[[20]](#footnote-20) ISKP:llä arvioidaan olevan tukikohtia myös Pakistanissa.[[21]](#footnote-21)

YK:n ja ACLED-konfliktitietokannan (Armed Conflict Location & Event Database)[[22]](#footnote-22) raportoinnin mukaan ei ole eriytettävissä alueita, joille ISKP:n toiminta olisi Afganistanissa nimenomaisesti keskittynyt, lukuun ottamatta Kabulia, jossa on tapahtunut enemmistö sekä ISKP:n iskuista, että Talibanin vastatoimista. Sekä määrällisten että laadullisten arvioiden perusteella ISKP toiminnan voidaan arvioida olevan Kabulin lisäksi Itä- ja Koillis-Afganistanissa muuta maata jonkin verran aktiivisempaa. Raportoinnin perusteella ISKP:llä voidaan kuitenkin katsoa olevan toimintakykyä eri puolilla Afganistania, vaikka iskujen kokonaismäärä on vähentynyt vuosista 2021–2022.[[23]](#footnote-23)

Kuvio . ISKP:n toteuttamat iskut Afganistanissa maakunnittain aikavälillä 1.1.2023–10.9.2025. Kuvioon on sisällytetty ACLEDin raportoimat välikohtaukset, joissa ISKP on tekijänä välikohtaustyypeissä taistelut (battles), räjähde- ja etäiskut (explosions/remote violence) ja siviilejä vastaan tahallisesti kohdistettu väkivalta (violence against civilians). (ACLED 18.9.2025.)

YK:n raporttien mukaan ISKP on toteuttanut hyökkäyksiä aikavälillä 1.11.2023-31.7.2025 Badakhshanin (1 isku), Baghlanin (2), Bamiyanin (1), Ghorin (1), Heratin (1), Kabulin (10), Kandaharin (2), Kunarin (2), Kunduzin (1), Nangarharin (3) ja Takharin (1) maakunnissa. Näiden lisäksi YK on raportoinut iskuista ja Talibanin toteuttamista vastatoimista, joiden tapahtumapaikkaa se ei ole ilmoittanut.[[24]](#footnote-24) Vuonna 2024 Taliban iski YK:n mukaan ISKP:tä vastaan etenkin Helmandin ja Kandaharin maakunnissa, jossa oopiumin kasvatuskiellosta Talibanille suuttuneet viljelijät ovat tarjonneet ISKP-taistelijoille suojapaikkoja.[[25]](#footnote-25) Raporteissa ei mainita iskujen lukumääriä.

ACLEDin raportoinnin mukaan vuonna 2024 ISKP toteutti hyökkäyksiä[[26]](#footnote-26) Badakhshanin (1 välikohtaus), Baghlanin (1), Bamiyanin (1), Ghorin (3), Heratin (1), Kabulin (8), Kandaharin (2), Kunarin (3) ja Nangarharin (2) maakunnissa. Lisäksi Talibanin joukot iskivät[[27]](#footnote-27) ISKP:tä vastaan Faryabin (2 välikohtausta), Ghorin (1), Heratin (1), Kabulin (3), Kunarin (4), Nangarharin (3) ja Sari Polin (1) maakunnissa.[[28]](#footnote-28)

Kuvio 2. Talibanin ISKP:tä vastaan kohdistamat iskut ja muut toimet Afganistanissa maakunnittain aikavälillä 1.1.2023–10.9.2025. Kuvioon on sisällytetty ACLEDin raportoimat välikohtaukset, joissa ensimmäisenä toimijana on Taliban ja toisena ISKP, välikohtaustyypeissä taistelut (battles), räjähde- ja etäiskut (explosions/remote violence), siviilejä vastaan tahallisesti kohdistettu väkivalta (violence against civilians) ja kategoriasta strategiset tapahtumat (strategic events) pidätykset. (ACLED 18.9.2025.)

Vuonna 2025 (10.9. mennessä) ISKP:n hyökkäyksiä on ollut Baghlanin (2 välikohtausta), Kabulin (1), Kunduzin (1), Nangarharin (3) ja Takharin (1) maakunnissa. Lisäksi Talibanin joukot ovat iskeneet ISKP:tä vastaan Baghlanissa (3 välikohtausta), Kabulissa (1), Kunarissa (1), Kunduzissa (1), Nangarharissa (2), Parwanissa (1), Samanganissa (1), Sari Polissa (1) ja Takharissa (1).[[29]](#footnote-29)

# Onko hazaroihin ja/tai shiiamuslimeihin kohdistunut oikeudenloukkauksia suuremmissa kaupungeissa ISKP:n toteuttamina vuoden 2024 jälkeen?

Äärisunnalainen ISKP, kuten ISIS laajemminkin, näkee shiiamuslimit harhaoppisina ja heidän uskonharjoituksensa sunnalaisuutta loukkaavina ja shiialaisvastaisuus on perustavanlaatuinen kysymys järjestölle. ISKP hyödyntää näkemystä oikeuttaakseen hyökkäykset shiiamuslimeja vastaan. Koska hazarat ovat merkittävin shiialainen ryhmä Afganistanissa, ISKP käyttää heihin kohdistuvia iskuja uskonnollisten jännitteiden lietsomiseen, Talibanin heikentämiseen ja mediahuomion saamiseen. Koska Taliban on ilmoittanut suojelevansa kaikkia afganistanilaisia, ISKP:n hazaroita vastaan tekemän hyökkäykset heikentävät tätä näkemystä. [[30]](#footnote-30)

YK:n Afganistanin-erityisraportoija totesi vuoden 2024 jälkipuoliskoa käsittelevässä raportissa, että ISKP on jatkanut iskuja, jotka ovat kohdistuneet erityisesti etnisyydeltään hazaroita oleviin shiiamuslimeihin sekä suufimuslimeihin. Erityisraportoijan mukaan Taliban on jossain tapauksissa tutkinut tekoja ja raportoidusti suorittanut näihin liittyen pidätyksiä. Taliban on kuitenkin välttänyt korostamasta uhrien vähemmistöasemaa. Erityisraportoija on vaatinut kansainvälistä yhteisöä tehostamaan etnisiin ja uskonnollisiin ryhmiin Afganistanissa kohdistuneiden hyökkäysten tutkimuksia ja näiden ryhmien suojelua. [[31]](#footnote-31)

Yhdysvaltalainen geopolitiikkaa tutkiva ajatuspaja Newlines Institute arvioi syyskuussa 2025 julkaisemassa raportissaan, että ”on perusteltuja syitä uskoa”, että mm. ISKP:n toteuttamat hyökkäykset hazaroita vastaan ”voivat täyttää kansamurhasopimuksen artiklan II kriteeristön kansanmurhasta”. Raportin mukaan hazaroiden tilanne on pahentunut Talibanin valtaannousun jälkeen, sillä heihin kohdistuva väkivalta on lisääntynyt, eikä Talibanin asettama hallinto ole toteuttanut riittäviä toimia yhteisön suojelemiseksi ja tukemiseksi. ISKP on myös selvästi ilmaissut pyrkimyksen tuhota hazarayhteisö. Vaikka hazarayhteisöön kohdistui hyökkäyksiä jo ennen Talibanin valtaannousua, selvityksen mukaan yhteisön turvattomuus on tullut valtaannousun jälkeen ilmeisemmäksi. Selvityksen mukaan tutkimuksia tulisi jatkaa ja selvittää sekä Talibanin että ISKP:n osuus väkivallantekoihin.[[32]](#footnote-32) Myös monet hazara-aktivistit ovat vaatineet ISKP:n toteuttaman väkivallan tutkimista mahdollisena kansanmurhana ja toimittaneet tähän liittyvää dokumentaatiota Kansainväliselle rikostuomioistuimelle ja muulle kansainväliselle yhteisölle.[[33]](#footnote-33) Väitteiden arviota ei ole toistaiseksi toteutettu.

YK on toistaiseksi raportoinut vain yhdestä shiioihin tai hazaroihin kohdistuneesta suuren mittaluokan iskusta vuonna 2025.[[34]](#footnote-34) Kokonaisuudessaan aikavälillä 1.1.2024–31.8.2025 on raportoitu seuraavista shiioihin tai hazaroihin kohdistuneista suuren mittaluokan hyökkäyksistä, joiden taustalla on ollut ISKP tai tuntemattomaksi jäänyt taho:

* Tammikuussa 2024 Kabulin Dashti Barchin kaupunginosassa tapahtui kaksi shiihazaroihin kohdistunutta iskua. Ensimmäisessä minibussiin kohdistuneessa iskussa sai surmansa viisi ja haavoittui 20 ihmistä. Toisessa, kauppakeskuksessa tapahtuneessa räjähdyksessä kuoli kolme ja haavoittui 35 ihmistä. Ensimmäisen iskun ISKP otti vastuulleen, mutta jälkimmäisen iskun tekijä on jäänyt tuntemattomaksi.[[35]](#footnote-35)
* Huhtikuussa 2024 Heratin Guzaran piirikunnassa ISKP-taistelija hyökkäsi shiiamoskeijaan tappaen kuusi ja haavoittaen yhtä ihmistä.[[36]](#footnote-36)
* Huhtikuussa 2024 Kabulin PD3-alueella räjähti shiioja kuljettaneessa ajoneuvossa autopommi. Iskussa haavoittui ainakin neljä ihmistä, joista osa oli shiiasiviilejä ja osa ajoneuvon ohittamalla tarkastuspisteellä olleita Taliban-taistelijoita. ISKP ilmoittautui iskun tekijäksi.[[37]](#footnote-37)
* Toukokuussa 2024 hazaraenemmistöisessä Bamiyanin maakunnassa aseistautuneet hyökkääjät avasivat tulen ulkomaisia matkailijoita kuljettaneita ajoneuvoja kohti. Matkailijoiden lisäksi iskussa kuoli kaksi ja haavoittui kaksi paikallista siviiliä. ISKP ilmoittautui iskun tekijäksi.[[38]](#footnote-38)
* Elokuussa 2024 Kabulin shiiaenemmistöisellä Dashti Barchin alueella räjähti minibussiin kohdistunut autopommi. Iskussa kuoli yksi ja haavoittui 11 hazarasiviiliä. ISKP ilmoittautui iskun tekijäksi. [[39]](#footnote-39)
* Syyskuussa 2024 Ghorin maakunnan ja hazaraenemmistöisen Daikundin rajalla aseistautuneet hyökkääjät kaappasivat hazaroita kuljettaneen ajoneuvon ja tappoivat 14 matkustajaa. Lisäksi neljä matkustajaa selvisi haavoittumisilla. ISKP ilmoittautui iskun tekijäksi.[[40]](#footnote-40)
* Huhtikuussa 2025 Mazari Sharifin kaupungissa tapahtui räjähdeisku, jonka seurauksena yksi ihminen sai surmansa ja 10 haavoittui. Mikään taho ei ole toistaiseksi ottanut iskua vastuulleen.[[41]](#footnote-41) Uutislähteiden mukaan isku tapahtui hazarayhteisön shiiamoskeijassa.[[42]](#footnote-42)

# Onko Talibanin raportoitu kohdistaneen järjestelmällisiä oikeudenloukkauksia hazaroita vastaan vuoden 2024 jälkeen?

*Tietoa hazaroiden asemasta yleisellä tasolla on maatietopalvelun kyselyvastauksessa ”*[*Afganistan / Päivitys: Hazaroiden asema, vuosien 2023-2024 tiedot*](https://maatieto.migri.fi/base/2724d19a-5460-485d-bff8-6cd8f75f86d5/countryDocument/582aa5be-86f1-4d7c-89ed-b837ad1f81c5)*” (20.2.2025). Tämä osio päivittää vastausta vuonna 2025 julkaistujen tietojen osalta.*

YK:n Afganistanin-erityisraportoija on ilmaissut kasvavan huolensa etnisten ja uskonnollisten vähemmistöjen kokemasta marginalisoinnista, syrjinnästä ja poliittisesta ulossulkemisesta sekä väkivallasta ja viranomaissuojelun puutteesta.[[43]](#footnote-43) Raportoija ei ole vuonna 2025 julkaistuissa nostanut esiin, että Taliban itse toteuttaisi järjestelmällistä väkivaltaa tai muita vakavia oikeudenloukkauksia etnisistä ryhmistä esimerkiksi hazaroita vastaan heidän etnisyytensä vuoksi.[[44]](#footnote-44) Sen sijaan YK:n CEDAW-komitea (Committee on the Elimination of Discrimination against Women) on todennut, että etenkin hazaranaiset muiden vähemmistöetnisyyksien mukana joutuvat erityisen rakenteellisen ulossulkemisen ja sukupuolittuneen väkivallan kohteiksi sekä etnisyytensä että sukupuolensa perusteella.[[45]](#footnote-45) Raoul Wallenberg Institute of Human Rights and Humanitarian Law -tutkimuslaitoksen (RWI) toukokuussa 2025 julkaiseman raportin mukaan Taliban on myös järjestelmällisesti tukahduttanut hazaroiden tiedotusvälineet ja julkiset mielenosoitukset, minkä vuoksi hazarayhteisöllä ei ole enää tehokkaita keinoja tuoda julki kaikkia heihin mahdollisesti kohdistuneita väärinkäytöksiä.[[46]](#footnote-46)

Raoul Wallenberg Instituten selvityksen mukaan Taliban on puuttunut aktiivisesti oletettuun aseelliseen vastarintaan hazara-alueilla. Tämä koskee henkilöitä, joita on epäilty tai syytetty hazarakomentaja Alipurin aiemmin johtaman vastarintaliikkeen[[47]](#footnote-47) entisiksi jäseniksi. Wardakin maakunnassa on järjestetty kotietsintöjä, jossa on pidätetty useita hazaroita syytettynä vastarintaliikkeen tukemisesta, raportin mukaan usein heikoin todistein tai pakotetuin tunnustuksin. Raportin mukaan myös tavallisia asukkaita on häiritty perusteena vastarintaliikkeen tukeminen ruokaa jakamalla tai muista epäsuorista yhteyksistä liikkeeseen.[[48]](#footnote-48)

RWI:n raportin mukaan myös muualla hazara-alueilla on tapahtunut kotietsintöjä, joissa yksittäisiä henkilöitä on kiristetty, ja heiltä on vaadittu rahaa tai aseita. Jos todisteita aseista ei ole löydetty, ihmisiä on saatettu pidättää tai uhata pidätyksellä. Kiivaimpia kotietsinnät ovat olleet Bamiyanissa ja Wardakissa. Epäillyistä oikeudenloukkauksista on kuitenkin vaikeaa saada tietoa, sillä monet eivät uskalla puhua välikohtauksista. Esimerkiksi raportissa haastateltu henkilö oli päästetty takuita vastaan vapaaksi ehdolla, että hän ei kerro tietoja pidätetyksi joutumisesta. Välikohtausten tarkasta ajankohdasta ei ole myöskään tietoja.[[49]](#footnote-49)

ACLED-konfliktitietokanta on raportoinut vuonna 2025 aikavälillä 1.1.-10.9. kuudesta ”violence against civilians” -välikohtauksesta, jossa Talibanin asettaman hallinnon joukot ovat kohdistaneet väkivaltaa shiioihin tai hazaroihin, mutta välikohtauksista ei selviä onko se tapahtunut nimenomaisesti kohteen etnisyydestä johtuen. ACLED on raportoinut esimerkiksi seuraavista tapauksista:

* Tammikuussa 2025 raportoitiin Talibanin pidättäneen hazarataustaisen opettajan Kabulissa epäiltynä Talibania kritisoivan materiaalin levittämisestä. Raportoinnin mukaan epäiltyä oli kidutettu ja myöhemmin oikeus tuomitsi tämän seitsemän vuoden vankeusrangaistukseen valeuutisoinnin ja kritiikin levittämisestä
* Helmikuussa 2025 Kabulin passitoimisto erotti seitsemän hazara- ja tadzikkityöntekijää epäiltynä väärinkäytöksistä. Kahta henkilöä pahoinpideltiin erottamisen yhteydessä.
* Huhtikuussa 2025 Helmandin Lashkargahissa hazaramies ammuttiin kuoliaaksi Talibanin toteuttamassa rikollisten etsintäoperaatiossa. Talibanin mukaan henkilö joutui operaation kohteeksi erehdyksessä.
* Huhtikuussa 2025 Ghaznin Jaghorissa Taliban kidutti ja tappoi hazarapojan, jota se syytti Talibanin hallintorakennukseen hyökkäämisestä. Raportoinnin mukaan myös pojan sukulaiset pidätettiin ja hautajaisten järjestäminen kiellettiin. Uhrin perheen mukaan tämä oli syytön, ja hän oli joutunut hyökkäyksen kohteeksi etnisyytensä vuoksi.
* Heinä-elokuussa 2025 raportoitiin Talibanin nk. moraalipoliisin pidättäneen hazaraenemmistöisellä alueella Heratin Jibrailissa useita naisia ja tyttöjä pukeutumissääntöjen rikkomisesta. Pidätettyjen olinpaikka oli jäänyt tuntemattomaksi.

Maakiistat ja niihin liittyvät oikeudenloukkaukset

Hazaroiden ja kuchi-paimentolaisten väliset maakiistat ja muut oletetusti Talibanin asettaman hallinnon toteuttamat maaomaisuuden haltuunotot ja näihin liittyvät oikeudenloukkaukset ovat jatkuneet Keski-Afganistanin hazaraenemmistöisillä alueilla sekä isoissa kaupungeissa. Maanomistusten haltuunotot ovat tapahtuneet ilman oikeudenmukaisia menettelyjä, mikä on johtanut paikallisten hazaroiden pakkohäätöihin ja -siirtolaisuuteen sekä elannon menettämiseen. Talibanin arvioidaan tukevan paimentolaisia, eivätkä hazarat ole saaneet oikeudenmukaista kohtelua.[[50]](#footnote-50)

Raoul Wallenberg Institute of Human Rights and Humanitarian Law -tutkimuslaitoksen (RWI) toukokuussa 2025 julkaiseman raportin mukaan osassa tapauksista paikallisten hazaroiden kertomusten mukaan kuchit ovat esittäneet aluevaatimuksia useimmiten koskien kokonaisia kyliä, ja lisäksi on ollut tapauksia, joissa paikalliset Taliban-viranomaiset ovat suoraan toteuttaneet häätöjä ja pakkomuuttoja ja jakaneet hazaroiden maa- ja rakennusomaisuuden tukijoilleen. Raportin mukaan esiintyy varmistamattomia tietoja, joiden mukaan kuchit ovat vaikuttaneet Kabulin vaikutusvaltaisiin Taliban-virkamiehiin, ja tuoneet mukanaan omat asejoukkonsa ja edustajansa vaatiessaan maaoikeuksiaan hazara-alueilla ohittaen näiden alueiden paikalliset viranomaiset.[[51]](#footnote-51)

RWI:n selvityksen mukaan vuoden 2023 jälkeen tapauksia on ollut ainakin Bamiyanin, Daikundin, Ghaznin ja Ghorin maakunnissa. Bamiyanissa tapaukset ovat koskeneet yksittäisten talojen lisäksi useamman talon yhteisiä alueita. Ghorissa ja Uruzganissa aluevaatimukset ovat koskeneet jopa kokonaisia kyliä. Kuchien maavaatimusten lisäksi Taliban on julistanut Ghorissa, Ghaznissa ja Daikundissa useita hazaroiden maa-alueita julkiseksi omaisuudeksi ja rakentanut näille asuinalueita Pakistanista palaaville siirtolaisille. Hazaroiden näkemyksen mukaan Taliban pyrkii näin tuomaan hazaraenemmistöisille alueille muita etnisyyksiä. Raportin mukaan Ghorissa vuonna 2024 tapahtuneet luvattomat maalunastukset olisivat koskeneet jopa tuhatta kotitaloutta, mutta paikallisten esittämiä tietoja ei ole pystytty vahvistamaan riippumattomasti. Daikundin maakunnassa paikalliset asukaat ovat raportoineet, että Taliban on ottanut luvattomasti hallintaansa paikallisia taloja, jotka on muutettu sen tukikohdiksi.[[52]](#footnote-52)

Maakiistojen lisäksi kuchi-paimentolaiset ovat edelleen vaatineet rahallisia hyvityksiä maa-alueiden hallussapidosta ja jopa vuosikymmeniä sitten tapahtuneista hazaroiden väitetysti tekemistä rikoksista. Hazarayhteisöjä on Talibanin tukemana vaadittu yhteisvastuullisesti korvaamaan kucheille aiheutuneita vahinkoja, joista ei ole välttämättä esitetty kunnollisia todisteita tai joiden taustalla ei ole asianmukaista oikeudenkäyntiä. Tämä käytäntö on aiheuttanut merkittäviä taloudellisia vaikeuksia etenkin köyhemmille hazaroille, minkä seurauksena monet ovat joutuneet myymään karjaansa, kotinsa tai muuta omaisuuttaan vaatimusten maksamiseksi. [[53]](#footnote-53)

Useat hazarayhteisöt ovat raportoineet, että Taliban on aktiivisesti osallistunut kuchien maa- ja rahavaatimusten toteuttamiseen ja tehostanut näitä yhteisöihin kohdistuvalla painostamisella. Raportoinnin mukaan Taliban on pidättänyt sellaisten yhteisöjen vanhimpia, joihin vaatimuksia on kohdistunut. Pidätysten määristä ei ole tietoja, mutta niitä on raportin mukaan tapahtunut ainakin Ghaznissa, Ghorissa, Uruzganissa ja Wardakissa. Pidätyksiä on käytetty hazaroiden painostamiseen ja painostamiseen, jotta he hyväksyisivät ennalta määrätyt päätökset maaoikeuksista tai osallistuisivat Talibanin perustamiin sovittelukomissioihin, joiden päätökset ovat hazaroiden mukaan olleet heille usein epäedullisia.[[54]](#footnote-54)

## Lähteet

AAN (Afghanistan Analysts Network)/Reid, Rachel 6/2025. *Manoeuvring Through the Cracks: The Afghan human rights movement under the Islamic Emirate*. <https://www.afghanistan-analysts.org/en/wp-content/uploads/sites/2/2025/06/Afghan-Human-Rights-FINAL-.pdf> (käyty 3.10.2025).

ACLED (Armed Conflict Location & Event Database) 18.9.2025. *Data Export Tool, välikohtaukset ajalta 1.1.2023–10.9.2025*. <https://acleddata.com/data-export-tool/> (käyty 18.9.2025).

Amu TV 14.4.2025. *Sources: One killed in explosion near mosque in Balkh*. <https://amu.tv/168567/> (käyty 3.10.2025).

CJA (Center for Justice and Accountability)/Winter, Charlie 5/2025. *ISKP: A Primer*. <https://cja.org/wp-content/uploads/2025/05/Winter.ISKP-Primer.pdf> (käyty 3.10.2025).

GNET (Global Network on Extremism & Technology) / Minniti, Fabrizio 11.4.2025. *Automated Recruitment: Artificial Intelligence, ISKP, and Extremist Radicalisation*. <https://gnet-research.org/2025/04/11/automated-recruitment-artificial-intelligence-iskp-and-extremist-radicalisation/> (käyty 3.10.2025).

International Crisis Group 16.7.2025. *The Islamic State in Afghanistan: A Jihadist Threat in Retreat?* <https://www.crisisgroup.org/asia/south-asia/afghanistan/b183-islamic-state-afghanistan-jihadist-threat-retreat> (käyty 3.10.2025).

Khaama Press 14.4.2025. *Explosion rocks Mazar-i-Sharif, Balkh Province, Afghanistan*. <https://www.khaama.com/explosion-rocks-mazar-i-sharif-balkh-province-afghanistan/> (käyty 3.10.2025).

[Mehran](https://doi.org/10.1080/09592318.2025.2523383), Weeda & Jobard, Anastasia 2025. “Old ties, new relations? Taliban’s victory and violent jihadi groups in Afghanistan”. *Small Wars & Insurgencies*. <https://doi.org/10.1080/09592318.2025.2523383> (käyty 3.10.2025).

Newlines Institute 9/2025. *The Hazara Genocide: An Examination of Breaches of the Genocide Convention in Afghanistan since August 2021*. <https://newlinesinstitute.org/wp-content/uploads/FINAL-Hazara-Genocide_legal-report.pdf> (käyty 3.10.2025).

RWI (Raoul Wallenberg Institute of Human Rights and Humanitarian Law)/Moradi, Kobra 5/2025. *“Throwing Dust in Our Eyes”: Nomadic-Sedentary Land Conflict in Hazarajat under the Taliban and Its Human Rights Impacts*. <https://rwi.lu.se/wp-content/uploads/2025/05/Kobra-Moradi-2025-Throwing-Dust-in-Our-Eyes.pdf> (käyty 3.10.2025).

UNAMA (United Nations Assistance Mission in Afghanistan)

10.8.2025. *Human Rights Situation in Afghanistan: April- June 2025 Update*. <https://unama.unmissions.org/sites/default/files/english_-_unama_hrs_update_on_human_rights_in_afghanistan_april-june_2025_final.pdf> (käyty 3.10.2025).

1.5.2025. *Human Rights Situation in Afghanistan: January - March 2025 Update*. <https://unama.unmissions.org/sites/default/files/unama_update_on_human_rights_in_afghanistan_january-march_2025.pdf> (käyty 3.10.2025).

27.1.2025. *Human Rights Situation in Afghanistan: October – December 2024 Update*. [https://unama.unmissions.org/sites/default/files/human\_rights\_situation  
\_in\_afghanistan\_october\_-\_december\_2024\_-\_english.pdf](https://unama.unmissions.org/sites/default/files/human_rights_situation_in_afghanistan_october_-_december_2024_-_english.pdf) (käyty 3.10.2025).

31.10.2024. *Human Rights Situation in Afghanistan: July - September 2024 Update*. <https://unama.unmissions.org/sites/default/files/english_-_unama_-_update_on_hr_situation_in_afghanistan_-_july-sept_2024.pdf> (käyty 3.10.2025).

30.7.2024. *Human Rights Situation in Afghanistan: April- June 2024 Update*. <https://unama.unmissions.org/human-rights-situation-afghanistan-april-june-2024-updateenglish> (käyty 3.10.2025).

2.5.2024. *Human Rights Situation in Afghanistan: January - March 2024 Update*. <https://unama.unmissions.org/human-rights-situation-afghanistan-janmarch-update-0> (käyty 3.10.2025).

UNGA (United Nations General Assembly) 20.2.2025. *Situation of human rights in Afghanistan: Report of the Special Rapporteur on the situation of human rights in Afghanistan, Richard Bennett*. <https://docs.un.org/en/A/HRC/58/80> (käyty 3.10.2025).

UNGA/SC (United Nations General Assembly / Security Council)

5.9.2025. *The situation in Afghanistan and its implications for international peace and security*. <https://docs.un.org/A/80/366-S/2025/554> (käyty 3.10.2025).

11.6.2025. *The situation in Afghanistan and its implications for international peace and security*. <https://docs.un.org/A/79/947-S/2025/372> (käyty 3.10.2025).

21.2.2025*. The situation in Afghanistan and its implications for international peace and security*. <https://docs.un.org/A/79/797-S/2025/109> (käyty 3.10.2025).

6.12.2024. *The situation in Afghanistan and its implications for international peace and security*. <https://docs.un.org/A/79/675–S/2024/876> (käyty 3.10.2025).

9.9.2024. *The situation in Afghanistan and its implications for international peace and security*. <https://docs.un.org/A/79/341-S/2024/664> (käyty 3.10.2025).

13.6.2024. *The situation in Afghanistan and its implications for international peace and security*. <https://docs.un.org/A/78/914-S/2024/469> (käyty 3.10.2025).

28.2.2024. *The situation in Afghanistan and its implications for international peace and security*. <https://docs.un.org/A/78/789-S/2024/196> (käyty 3.10.2025).

UN HRC (United Nations Human Rights Council) 5.9.2025. *The situation of human rights in Afghanistan Report of the Office of the United Nations High Commissioner for Human Rights, Advanced Unedited version*. Saatavilla: <https://www.ecoi.net/en/file/local/2129855/a-hrc-60-23-auv-1-en.pdf> (käyty 3.10.2025).

UNSC (United Nations Security Council)

24.7.2025. *Thirty-sixth report of the Analytical Support and Sanctions Monitoring Team submitted pursuant to resolution 2734 (2024) concerning ISIL (Da’esh), Al-Qaida and associated individuals and entities*. <https://docs.un.org/en/S/2025/482> (käyty 3.10.2025).

6.2.2025. *Thirty-fifth report of the Analytical Support and Sanctions Monitoring Team submitted pursuant to resolution 2734 (2024) concerning ISIL (Da’esh), Al-Qaida and associated individuals and entities*. <https://docs.un.org/S/2025/71/Rev.1> (käyty 3.10.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. UNSC 24.7.2025, s. 16–17; International Crisis Group 16.7.2025. [↑](#footnote-ref-1)
2. International Crisis Group 16.7.2025. [↑](#footnote-ref-2)
3. UNSC 24.7.2025, s. 16–17. [↑](#footnote-ref-3)
4. UNSC 6.2.2025, s.16. [↑](#footnote-ref-4)
5. International Crisis Group 16.7.2025; CJA/Winter 5/2025, s. 5 [↑](#footnote-ref-5)
6. International Crisis Group 16.7.2025. [↑](#footnote-ref-6)
7. CJA/Winter 5/2025, s. 13, 16–17. [↑](#footnote-ref-7)
8. GNET / Minniti 11.4.2025. [↑](#footnote-ref-8)
9. UNSC 6.2.2025, s. 161; International Crisis Group 16.7.2025. [↑](#footnote-ref-9)
10. [Mehran](https://doi.org/10.1080/09592318.2025.2523383) & Jobard 2025. [↑](#footnote-ref-10)
11. International Crisis Group 16.7.2025. [↑](#footnote-ref-11)
12. UNSC 24.7.2025, s. 16–17; International Crisis Group 16.7.2025. [↑](#footnote-ref-12)
13. International Crisis Group 16.7.2025. [↑](#footnote-ref-13)
14. UNSC 24.7.2025, s. 16–17. [↑](#footnote-ref-14)
15. International Crisis Group 16.7.2025. [↑](#footnote-ref-15)
16. UNSC 6.2.2025, s .16. [↑](#footnote-ref-16)
17. CJA/Winter 5/2025, s. 8. [↑](#footnote-ref-17)
18. UNSC 24.7.2025, s. 16–17. [↑](#footnote-ref-18)
19. International Crisis Group 16.7.2025. [↑](#footnote-ref-19)
20. UNSC 6.2.2025, s. 16. [↑](#footnote-ref-20)
21. International Crisis Group 16.7.2025. [↑](#footnote-ref-21)
22. ACLED (Armed Conflict Location & Event Data Project) -konfliktitietokanta tuottaa tietoa turvallisuusvälikohtauksista eli eri maissa raportoiduista väkivaltaisista tapahtumista. ACLED-tietokannassa eritellään välikohtaukset muun muassa niiden tyypin, ajankohdan, osapuolten, sijainnin ja surmansa saaneiden määrän mukaan. Tietokanta perustuu avoimiin lähteisiin, ja aineistoa kerätään pääasiassa paikallisista, kansallisista ja kansainvälisistä uutisista. Tietokanta on julkinen mutta maksullinen ja edellyttää kirjautumista. [↑](#footnote-ref-22)
23. ACLED 18.9.2025. [↑](#footnote-ref-23)
24. UNGA/SC 5.9.2025; 11.6.2025; 21.2.2025; 6.12.2024; 9.9.2024; 13.6.2024; 28.2.2024. [↑](#footnote-ref-24)
25. UNSC 6.2.2025, s.16. [↑](#footnote-ref-25)
26. ACLEDin raportoimat välikohtaukset, joissa ISKP on tekijänä välikohtaustyypeissä taistelut (battles), räjähde- ja etäiskut (explosions/remote violence) ja siviilejä vastaan tahallisesti kohdistettu väkivalta (violence against civilians). [↑](#footnote-ref-26)
27. ACLEDin raportoimat välikohtaukset, joissa ensimmäisenä toimijana on Taliban ja toisena ISKP välikohtaustyypeissä taistelut (battles), räjähde- ja etäiskut (explosions/remote violence), siviilejä vastaan tahallisesti kohdistettu väkivalta (violence against civilians) ja kategoriasta strategiset tapahtumat (strategic events) pidätykset. [↑](#footnote-ref-27)
28. ACLED 18.9.2025. [↑](#footnote-ref-28)
29. ACLED 18.9.2025. [↑](#footnote-ref-29)
30. CJA/Winter 5/2025, s. 10. [↑](#footnote-ref-30)
31. UNGA 20.2.2025, s. 8 [↑](#footnote-ref-31)
32. Newlines Institute 9/2025, s. 5–6, 17–19, 30–34. [↑](#footnote-ref-32)
33. AAN/Reid 6/2025, s. 81–82. [↑](#footnote-ref-33)
34. UNAMA 27.1.2025; UNAMA 1.5.2025; UNAMA 10.8.2025. [↑](#footnote-ref-34)
35. UNAMA 2.5.2024, s. 2–3. [↑](#footnote-ref-35)
36. UNAMA 30.7.2024, s. 2–3. [↑](#footnote-ref-36)
37. UNAMA 30.7.2024, s. 2–3. [↑](#footnote-ref-37)
38. UNAMA 30.7.2024, s. 2–3. [↑](#footnote-ref-38)
39. UNAMA 31.10.2024, s. 4. [↑](#footnote-ref-39)
40. UNAMA 31.10.2024, s. 4. [↑](#footnote-ref-40)
41. UNAMA 10.8.2025, s. 5. [↑](#footnote-ref-41)
42. Amu TV 14.4.2025; Khaama Press 14.4.2025. [↑](#footnote-ref-42)
43. UNGA 20.2.2025, s. 2, 8. [↑](#footnote-ref-43)
44. UNGA 20.2.2025; UN HRC 5.9.2025. [↑](#footnote-ref-44)
45. CEDAW s. 14 docs.un.org/CEDAW/C/AFG/CO/4 [↑](#footnote-ref-45)
46. RWI/Moradi 5/2025, s. 58–61. [↑](#footnote-ref-46)
47. Liike tunnetaan nimellä Jabha-ye Moqawamat, katso tarkemmin maatietopalvelun kyselyvastaus [Afganistan / Alueelliset valtion puolella taistelevat aseelliset ryhmät](https://maatieto.migri.fi/base/2724d19a-5460-485d-bff8-6cd8f75f86d5/countryDocument/53136a98-fdcb-4372-88c4-c9bf92c00e3f) (8.12.2020). [↑](#footnote-ref-47)
48. RWI/Moradi 5/2025, s. 58–61 [↑](#footnote-ref-48)
49. RWI/Moradi 5/2025, s. 58–61. [↑](#footnote-ref-49)
50. RWI/Moradi 5/2025, s. 39–40. [↑](#footnote-ref-50)
51. RWI/Moradi 5/2025, s. 40–43, 49. [↑](#footnote-ref-51)
52. RWI/Moradi 5/2025, s. 40–43, 49–50. [↑](#footnote-ref-52)
53. RWI/Moradi 5/2025, s. 44, 47–48. [↑](#footnote-ref-53)
54. RWI/Moradi 5/2025, s. 49–50, 55–58. [↑](#footnote-ref-54)